માળા સિવાય અસંખ્ય જાતના કાનના લટકણીયા, પાયલ, બ્રેસલેટ, બાજુબંધ અને વીંટી જેવી દરેક પ્રકારની ફેશન જ્વેલરી યુવતીઓના ઘરેણાં પહેરવાના શોખને પોષે છે. મુંબઈ, દિલ્હી અને કોલકત્તા જેવા મહાનગરોમાં છેલ્લા કેટલાંક વર્ષોમાં આવી જ્વેલરીની માગ મોટા પ્રમાણમાં વધી ગઈ છે. માત્ર ત્યાં રહેતી માનુનીઓ જ આવી ફેશન જ્વેલરી પહેરે છે એવું નથી. વેપારીઓ પણ તેમની ડિઝાઈનની આપ-લે અને ખરીદ-વેચાણ કરીને મહિલા ગ્રાહકોને નિતનવી ડિઝાઈન આપવાનો પ્રયત્ન કરે છે. બીજા શહેરમાં રહેતા સંબંધીઓ પણ એકબીજા પાસેથી ફેશન જ્વેલરી મગાવવાનું નથી ચૂકતા. તેવી જ રીતે શ્રીમંત કે ઉચ્ચ મધ્યમ વર્ગની યુવતીઓ પણ ફેશન જ્વેલરી પહેરવામાં સંકોચ નથી અનુભવતી. ફેશન તો આખરે ફેશન જ છે. તેને વર્ગભેદ સાથે શી લેવાદેવા.